Rafferty-moordenaars swaar gestrafGlen en Vida Rafferty (Foto: Facebook) Twee van Glen en Vida Rafferty, wat in Augustus 2020 op hul plaas naby Newcastle in KwaZulu-Natal vermoor is, se aanvallers is lewenslange tronkstraf opgelê. Doctor Fikane Ngwenya en Sibongiseni Madondo is skuldig bevind op twee aanklagte van moord, huisbraak met die doel om te steel, diefstal en roof met verswarende omstandighede. Nog ŉ beskuldigde, Siyabonga Macu, is dood voordat hy kon getuig. Die groep aanvallers, gewapen met vuurwapens, het by die Rafferty-egpaar se plaashuis ingebreek terwyl hulle vriende gaan besoek het. Die mans het selfone, juwele, ŉ skootrekenaar, ŉ rekenaarskerm en ŉ DVD-speler gebuit, sê Natasha Ramkisson-Kara, woordvoerder van die Nasionale Vervolgingsgesag (NVG) in KwaZulu-Natal. Hulle het ook onsuksesvol by ŉ kluis probeer inbreek. Volgens die NVG het die aanvallers besluit om die Rafferty-egpaar in te wag en hulle dan te dwing om die kluis oop te sluit. Die mans het die egpaar oorrompel en ŉ fisieke konfrontasie het gevolg. Glen en Vida is verskeie kere geskiet en het albei op die toneel gesterf. Die gesin se hond is ook doodgeskiet. Die aanvallers het daarna hul buit in die Rafferty’s se motor gelaai en weggery. Hulle is ná maande van ondersoekwerk aangekeer. Die egpaar se seun het ter strafverswaring getuig. Hy het op sy ouers, onderskeidelik 63 en 60 jaar oud, se liggame afgekom. Hy het destyds op die plaas in die Normandien-omgewing gewerk, maar het die eiendom intussen verkoop omdat dit bloot te hartseer was om verder daar te woon. ‘n Reuse optog is gereël ná die moord op Glen en Vida Rafferty. (Foto: Verskaf) Die NVG het die vonnisse verwelkom en die werk van die staatsaanklaers en ondersoekspanne geloof. “Ons glo dat ŉ vonnis soos hierdie as afskrikmiddel vir mense dien wat dieselfde planne het,” sê Ramkisson-Kara. Sizwe Tell Zwane (33) is in Maart verlede jaar twee keer 25 jaar tronkstraf opgelê vir die moord op Glen en Vida nadat hy skuld beken het. Zwane is ook ŉ verdere tien jaar tronkstraf opgelê op een aanklag van roof. Die vonnisse word gelyklopend uitgedien. Die Rafferty-egpaar was gewilde en geliefde boere in die omgewing en hul moord het tot groot woede gelei.